[pic] | КОМИСИЯ НА ЕВРОПЕЙСКИТЕ ОБЩНОСТИ |

Брюксел, 5.5.2009

COM(2009) 218 окончателен

Предложение за

РЕШЕНИЕ НА СЪВЕТА

относно определяне на позицията на Общността, която да бъде възприета в рамките на Междуамериканската комисия за тропическа риба тон

ОБЯСНИТЕЛЕН МЕМОРАНДУМ

Съгласно член 300, параграф 2, втора алинея от Договора за ЕО решенията за позициите, които трябва да се възприемат от името на Общността в рамките на регионалните организации за управление на рибарството, когато от последните се изисква да приемат решения с правни последици, с изключение на решенията, които допълват или изменят тяхната институционална рамка, се вземат от Съвета, с квалифицирано мнозинство, по предложение на Комисията.

С оглед на това задължение и в съответствие с подобни решения на Съвета по отношение на Международната комисия за опазване на рибата тон в Атлантическия океан, Генералната комисия по рибарство за Средиземно море и Комисията по рибата тон в Индийския океан и подобни предложения от Европейската комисия за други регионални организации за управление на рибарството, Европейската комисия предлага настоящото решение, за да се определи позицията на Общността, която да се възприеме в рамките на Междуамериканската комисия за тропическа риба тон. Настоящото предложение следва същия подход като тези за другите регионални организации за управление на рибарството с цел да се осигури съгласуваност.

Предложение за

РЕШЕНИЕ НА СЪВЕТА

относно определяне на позицията на Общността, която да бъде възприета в рамките на Междуамериканската комисия за тропическа риба тон

СЪВЕТЪТ НА ЕВРОПЕЙСКИЯ СЪЮЗ,

като взе предвид Договора за създаване на Европейската общност, и по-специално член 37 във връзка с член 300, параграф 2, втора алинея от него,

като взе предвид предложението на Комисията,

като има предвид че:

(1) Съгласно член 33 от Договора за ЕО във връзка с член 32 от него една от целите на Общата политика в областта на рибарството е да се гарантира снабдяването. Регламент (ЕО) № 2371/2002[1] предвижда, че Общността прилага подхода на предпазливостта при приемането на мерки, предназначени да защитят и опазят живите водни ресурси, да позволят тяхната устойчива експлоатация и да сведат до минимум отражението на риболовната дейност върху морските екосистеми. Освен това в него се посочва, че Общността се стреми към постепенното прилагане на подход на основата на екосистемите към управлението на рибарството и към осигуряване на принос за развитието на ефикасна риболовна дейност в рамките на икономически жизнеспособен и конкурентноспособен сектор на рибарството и аквакултурите, като гарантира добър жизнен стандарт на лицата, които зависят от риболовните дейности, и като същевременно отчита интересите на потребителите.

(2) Европейската общност е сътрудничеща недоговаряща страна към Междуамериканската комисия за тропическа риба тон (IATTC) и следователно е задължена да спазва мерките за опазване и управление, приети от IATTC. Освен това Европейската общност ще стане член на IATTC след влизането в сила на Конвенцията за укрепване на Междуамериканската комисия за тропическа риба тон, създадена с Конвенцията от 1949 г. между Съединените американски щати и Република Коста Рика (наричана по-долу „Конвенцията Антигуа“). Европейската общност одобри Конвенцията Антигуа с Решение 2006/539/ЕО на Съвета[2]. До това влизане в сила Европейската общност е обвързана от международно задължение да не предприема действия, насочени срещу предмета и целите на тази нова конвенция. Междувременно на Испания бе позволено с Решение 1999/405/ЕО на Съвета[3] да се присъедини временно към Конвенцията, създаваща IATTC.

(3) IATTC може въз основа на научни доказателства да взема решения, предназначени да поддържат далекомигриращите рибни запаси (включително риба тон и подобни на нея риби) в зоната на Конвенцията на равнища, които ще осигурят устойчивостта на тези запаси в дългосрочен план.

(4) Съгласно член 300, параграф 2, втора алинея от Договора за ЕО позицията на Общността в органи, които са създадени съгласно регионални споразумения в областта на рибарството и от които се изисква да приемат решения с правни последици, без обаче последните да изменят институционалната рамка на въпросните споразумения, трябва да се определи с решение на Съвета с квалифицирано мнозинство, по предложение на Комисията.

РЕШИ:

Член 1

Позицията, която да бъде възприета от името на Общността в Междуамериканската комисия за тропическа риба тон, когато от тази комисия се изисква да приема решения с правни последици, е определена в приложението към настоящото решение.

Член 2

Позицията на Общността, определена в приложението към настоящото решение, се оценява и при необходимост се преразглежда от Съвета по предложение на Комисията най-късно за годишното събрание на Междуамериканската комисия за тропическа риба тон през 2014 г.

Съставено в Брюксел,

За Съвета

Председател

ПРИЛОЖЕНИЕ

Позиция на Общността в Междуамериканската комисия за тропическа риба тон

1. Принципи

В рамките на IATTC Европейската общност:

а) действа в съответствие с целите на Общността в рамките на Общата политика в областта на рибарството, по-специално чрез подхода на предпазливостта за осигуряване на устойчива експлоатация на видовете, регулирани от IATTC, за насърчаване на постепенното прилагане на подход на основата на екосистемите към управлението на риболова и за свеждане до минимум на въздействието на риболовната дейност върху морските екосистеми, както и чрез насърчаване на икономически жизнеспособен и конкурентноспособен сектор на рибарството в Общността, като гарантира добър жизнен стандарт на лицата, които зависят от риболовните дейности, и като същевременно отчита интересите на потребителите;

б) осигурява мерките на IATTC да са в съответствие с целите на Конвенцията IATTC;

в) осигурява мерките на IATTC да бъдат съобразени с международното право и по-специално с разпоредбите на Конвенцията на ООН по морско право, Споразумението на ООН, отнасящо се до съхранението и управлението на трансграничните и далекомигриращите рибни запаси, както и със Споразумението за насърчаване на спазването на международните мерки за опазване и управление от риболовните кораби в открито море;

г) насърчава съгласувани позиции в рамките на регионалните организации за управление на рибарството;

д) стреми се към полезно взаимодействие с политиката, която Общността провежда като част от нейните двустранни отношения с трети държави в областта на рибарството, и осигурява съответствие с външната си политика;

е) осигурява спазването на международните ангажименти на Общността.

2. Насоки

Европейската общност, ако е необходимо, подкрепя приемането на следните мерки от страна на IATTC:

а) строги мерки за опазване и управление на риболовните ресурси, позволяващи устойчивостта им в дългосрочен план и вземащи предвид най-добрите налични научни становища, inter alia чрез временни забрани за кораби с мрежа гъргър за улов на дебел (големоок) тон, жълтопер тунец и листао (ивичест тунец), както и еквивалентни мерки за кораби, използващи парагади при риболов на запаси от риба тон и риба меч. При необходимост се разглеждат специфични мерки за запаси, изложени на прекомерен риболов, за да се избегне нарастване на риболовната дейност;

б) мерки за контрол на риболовното усилие с цел съобразяването му с действителните възможности за риболов;

в) разработването и прилагането на мерки за ефективно наблюдение, контрол и надзор по отношение на, inter alia, система за наблюдение на корабите, схема за наблюдатели, мерки на пристанищните държави, строг режим за контрол на трансбордиранията в морето и схема за документиране на улова за някои видове, ако е подходящо;

г) засилени мерки за борба с ННН дейности;

д) непрекъснати усилия за модернизиране на IATTC, inter alia чрез преглед на постигнатите резултати.

[1] ОВ L 358, 31.12.2002 г., стр. 59.

[2] ОВ L 224, 16.8.2006 г., стр. 22.

[3] ОВ L 155, 22.6.1999 г., стр. 37.